**Oponentský posudok**

súboru prác k vymenúvaciemu konaniu za profesora doc. PhDr. Ivety Kovalčíkovej, PhD. v odbore pedagogika

Pretože ide o komplexné posúdenie uchádzačky, dôraz v posudku kladiem v zmysle legislatívnych predpisov SR o vysokých školách na prínos autorky k rozvoju daného vedného odboru (pedagogiky) a príbuzných odborov, ako aj na to, či uchádzačka je uznávanou vedeckou a pedagogickou osobnosťou na Slovensku a v zahraničí. V materiáloch, ktoré mám k dispozícii sa konštatuje, že uchádzačka splnila minimálne kritériá pre konanie na vymenovanie profesora na Univerzite Mateja Bela v Banskej Bystrici.

 Posudzujem predložené práce podľa odporúčanej schémy:

1. Čím a ako je vedecká škola uchádzača významná, originálna, nová v slovenskom i medzinárodnom kontexte rozpracovania odboru
2. Úroveň rozpracovania problematiky, spôsob práce autora s vedeckým poznaním, kvalita výskumných aktivít
3. Teoretické presahy vedeckej školy
4. Aplikačné presahy vedeckej činnosti uchádzača
5. Vplyv uchádzačky na vedecký a pedagogický život pracoviska
6. Zhodnotenie uchádzačky ako vedeckej a pedagogickej osobnosti

1.**Významnosť vedeckej školy:** možno hovoriť o dvoch jej školách: prvou sú absolventi prednášok a výcvikov, ktoré sa týkali tvorivej dramatiky. Druhou školou je škola, jej študenti (nielen na vysokej škole, ale aj „študenti“ – pedagogickí pracovníci z praxe), ktorí sa zapojili do skúmania diagnostikovania a stimulácie kognitívnych a exekutívnych funkcií žiakov v mladšom školskom veku. Viedla štyroch doktorandov a významnosť jej školy a úvah spočíva v tom, že tematiku exekutívnych funkcií, ako aj tematiku kognitívnej stimulácie u znevýhodnených žiakov priniesla na Slovensku ako prvá v kontexte teórií kognitívnej psychológie, i keď sama nemá psychologické vzdelanie, ale spolupracovala vo vypracovaní uvedených teórií s psychológmi. Významnou a originálnou sa zásluhou uchádzačky na Slovensku stáva téma exekutívnych funkcií, téma dynamickej diagnostiky kognitívnych funkcií i téma kognitívnej stimulácie. Na základe vlastných výskumov uchádzačka spolu so spoluautormi najmä v monografii: „*Diagnostika a stimulácia kognitívnych a exekutívnych funkcií...“*  vymedzuje vyššie kognitívne a exekutívne procesy, ktoré vplývajú na kvalitu školského výkonu žiaka. Autori urobili štandardizáciu komplexnej batérie na hodnotenie vyšších kognitívnych, exekutívnych funkcií žiaka – D-KEFS na slovenské podmienky, vypracovali program kognitívnej stimulácie pre znevýhodnených žiakov. Význam týchto prác nie je len teoreticky, ale aj metodologicky a najmä prakticky. Umožňuje diagnostikovať a stimulovať kognitívne procesy a funkcie.

2. **Úroveň rozpracovania problematiky**: Uchádzačka prešla zaujímavou profesionálnou – vedeckou dráhou. Začínala dramatickou výchovou, kde jej prínos je významný a stala sa známou odborníčkou v tejto oblasti a to nielen ako teoretická znalkyňa problematiky tvorivej dramatickej výchovy, ale aj ako školiteľka a výskumná pracovníčka overujúca úspešnosť dramatickej výchovy v školskej praxi. Dramatická výchova ju spojila so skúmaním zážitkového učenia, experencionálnym efektom interakcie žiaka a učiteľa. Výchovná dramatika ju priviedla k premýšľaniu o iných faktorov regulácie ľudského bytia. A tak v určitom období svojho vývinu prešla k tematike exekutívnych funkcií konkretizovaných do kognitívnych funkcií. Neuspokojila sa s konštatovaním relevantnosti významu kognitívnych funkcií, a začala sa zapodievať tým , ako kognitívne funkcie zisťovať. Istotne na tom mali vplyv jej zahraničné pobyty, znalosť anglického jazyka, skúsenosti dominantných domén skúmania v zahraničí. A tak určitým zavŕšením jej úsilia sa stalo skúmanie, diagnostika a stimulácia kognitívnych exekutívnych funkcií žiakov v mladšom školskom veku (Prešov, 2015). Širšie, ide o pohľad na učenie sa žiakov z pohľadu kognitivistickej paradigmy. Uchádzačka so spolupracovníkmi rieši otázku, aké exekutívne funkcie sa podieľajú na učení sa žiakov, a aké mentálne procesy sú pri učení exploatované ? Pritom autori pôvodne vychádzajú z teórie Feuersteina a Nyborga a rozvinuli ich o teóriu kognitívnych procesov L. Andersona. Ich modely učenia a prístupy k poznaniu kognitívnych deficít žiakov sú doplnené aj o metakognitívne procesy (s.119, *Diagnostika a stimulácia*...) a obsahovo aj o prístupy, ktoré sa využívajú pri meraniach PIRLS. G. Málková v Čechách informovala o Feuersteinovej metóde sprostredkovaného učenia, ale uchádzačka a jej spoluautori danú problematiku rozpracovali ďaleko hĺbšie a širšie, a najmä pretavili ju do praktických podôb diagnostikovania a rozvíjania kognitívnych a exekutívnych funkcií a procesov. Je zaujímavé, že v tomto kontexte sa viac nehovorí o kognitívnych taxonómiách (B.S.Bloom, L. Anderson, ai), alebo o iných deleniach kognitívnych funkcií a procesov a možnostiach/nemožnostiach ich kompatability. Metakognitívne procesy Flavellovho modelu sú podobne obsahom pojmu metakognície aj u L. Andersona a kol., alebo u P.R. Pintricha (kniha: *Handbook of Self-regulation).* Rovnako rozpracovanie problematiky kognitívnej stimulácie si vyžaduje aj využitie konceptov sebaregulujúceho učenia (B.J. Zimmerman; K. Hrbáčková a iní). Originálnym a vzácnym prínosom prác uchádzačky je jej zameranie na znevýhodnených, najmä rómskych žiakov. Spolu so spolupracovníkmi pioniersky a originálne rozpracovala tematiku kognitívnych a exekutívnych funkcií a ich aplikáciu v praxi.

3. **Teoretické presahy vedeckej školy**: V programe kognitívnej stimulácie založenej na teórií kognitívnej modifikovateľnosti a mediovanej učebnej skúsenosti (R. Feuerstein) a edukačného modelu zameraného na učebné koncepty (M. Nyborg) autori dokázali uvedené a ďalšie teoretické koncepty aplikovať do praxe vzdelávania detí zo znevýhodňujúceho prostredia v mladšom školskom veku. Tento presah nie je len hodnotou limitovanou vekom detí a prostredím, ale je aj tvorivým doplnením úloh, aktivít na rozvoj kognitívnych procesov. Vedecká monografia (*Diagnostika a stimulácia...)*  je výsledkom 3-ročnej vedeckej práce interdisciplinárneho tímu. Tematika doteraz nebola na Slovensku analyzovaná, skúmaná a to ani z teoretického, ani z empirického hľadiska. Presa vedeckej školy vidíme aj v tom, že uchádzačka kreovala študijné programy, kurzy, semináre na tému kognitívnych/exekutívnych funkcií. Výsledky prezentovala na početných medzinárodných seminároch. Dá sa očakávať, že diagnostikovanie a stimulovanie týchto funkcií sa stane v najbližších rokoch realitou pedagogickej aj psychologickej praxe, najmä v kontexte Národných projektov skúmajúcich inkluzívne vzdelávanie.

4.**Aplikačné presahy:** pre získanie postu profesora pedagogiky sú osobitne dôležité jej presahy do praxe. Už v prvej etape vedeckej orientácie - dramatickej výchovy, sa orientovala aj na realizáciu výcvikov pre učiteľov, realizovala tieto programy u študentov na vysokej škole, teda empiricky aj výskumne verifikovala nosnosť pôsobenia dramatickej výchovy na zmenu prežívania, postojov a správania žiakov. V druhej etape svojej vedeckej kariéry, keď začala robiť na exekutívnych funkciách, tiež sa neuspokojila s teoretickým a diagnostickým rozpracovaním tejto témy, ale prešla do aplikačnej oblasti kognitívnej stimulácie ( *Kognitívna stimulácia individuálnych edukačných potrieb žiaka zo sociálne znevýhodneného prostredia,* Prešov, 2010). Cenné sú aj jej aplikačné materiály pre nultý ročník základnej školy, je spoluautorkou manuálov pre rodičov, učiteľov i sociálnych pracovníkov ako postupovať pri v prípade riešenia viktimizovaného dieťaťa. Za najcennejšie výstupy považujem metódu diagnostikovania schopností kognitívneho plánovania u detí zo sociálne znevyhodňujúceho prostredia a program kognitívnej stimulácie. Najvýznamnejší aplikačný prínos vidíme v rozpracovaní východísk tvorby metodiky kognitívnej stimulácie individuálnych potrieb žiakov zo sociálne znevýhodňujúceho prostredia. Prezentujú názor prechodu od individualizovaného vzdelávacieho programu k intervenčnému stimulačnému programu založenému na teóriách Feuersteina, Nyborga a prezentujú tiež možností identifikácie deficitných kognitívnych funkcií pomocou stimulácie licenčného softvéru MindLadder Learning Guide. Stimulačný program je určený pre deti v nultom a prvom ročníku ZŠ. Ide o návrh programu, ktorý bude potrebné v praxi overiť. Predpokladá to 24 hodinový tréning učiteľov.

5.**Vplyv na vedecký a pedagogický život pracoviska**: viedla štyroch doktorandov, do výskumných a vedeckých aktivít zapájala spolupracovníkov, vypracovala výskumné projekty a sama viedla tímy odborníkov v ich realizácii. Takou sú aj základné predložené odborné práce uchádzačky, napr. v publikácii *Diagnostika a stimulácia kognitívnych a exekutívnych funkcií žiaka v mladšom školskom veku (*Prešov, 2015) pracovala s desiatimi spolupracovníkmi a jej podiel na práci je 11 %. Druhou najvýznamnejšou prácou uchádzačky je publikácia: *Kognitívna stimulácia individuálnych edukačných potrieb žiaka zo sociálne znevýhodňujúceho prostredia* (Prešov, 2010), kde spolupracovala s deviatimi kolegami a sama je editorkou tejto publikácie. Jej vplyv na vedecký a pedagogický život na Prešovskej univerzite bol významný v nadväzovaný kontaktov so zahraničím – bilaterálne zmluvy, tvorba koncepcie študia Erasmus pre študentov, pozvanie a supervízia 2 hosťujúcich profesorov (R. Sternberg a R. Louisell). Zaviedla nové študijné programy, akým je „dramatická výchova“, „teória a metodika zážitkovej výučby“, „dynamické hodnotenie kognitívnych schopností“, „filozofické, psychodidaktické a sociologické východiská edukácie“ a vypracovala tiež koncepciu vučbových blokov v jazyku anglickom pre Erasmus študentov.

6.**Zhodnotenie uchádzačky ako vedeckej a pedagogickej osobnosti:** Riešila päť medzinárodných vedecko-výskumných projektov, sedem národných projektov. Absolvovala prednáškové pobyty na Yale Univerzite v USA dva krát, na katedre klinickej psychológie University of Osnabruek, Nemecko, bola na prednáškovom pobyte v San Diegu na State University, California, USA dva krát. Mala trinásť mobilít v rámci programu Erasmus. Ako prodekanka Pedagogickej fakulty PU a prorektorka pre vonkajšie vzťahy a marketing Prešovskej univerzity absolvovala veľa zahraničných ciest na ktorých vytvorila alebo posilňovala kontakty s pedagogickými, psychologickými pracoviskami v mnohých krajinách. V roku 2010 jej bola udelená zlatá medaila „Za výnimočný prínos pre rozvoj univerzity M.P. Dragomanova“ udelená Ministerstvom školstva a vedy Ukrajiny. Cenou dekana Pedagogickej fakulty PU bola vyznamenaná päť krát. Osobnostne ide o uchádzačku s vysokou úrovňou motivácie pre pedagogickú činnosť, pre vedeckú a výskumnú činnosť, je pracovitá, cieľavedomá, nezávislá v myslení, napriek tomu kooperatívna, vytvárajúca produktívne medziľudské vzťahy, tímy bádateľov a osobitne vyzdvihujem jej tvorivosť, ktorá sa prejavuje nielen v zložkách fluencie a flexibility, ale najmä v originalite.

**Záver:**

Celkový prínos uchádzačky k rozvoju vedného odboru zodpovedá požiadavkám kladeným na pozíciu profesora. Odporúčam udelenie vedecko-pedagogického titulu profesor v odbore pedagogika.

Bratislava, 24.3.2017

 Prof.PhDr. Miron Zelina, DrSc., dr.h.c.